b'\n_START_ARTICLE_\nNevie\xc5\xa1as vertybini\xc5\xb3 popieri\xc5\xb3 platinimas\n_START_PARAGRAPH_\nNevie\xc5\xa1as vertybini\xc5\xb3 popieri\xc5\xb3 platinimas \xe2\x80\x93 pagal vie\xc5\xa1osios apyvartos \xc4\xafstatym\xc4\x85, tai platininiams, kai nesikreipiama \xc4\xaf vie\xc5\xa1osios apyvartos tarpinink\xc4\x85, n\xc4\x97ra vie\xc5\xa1ai si\xc5\xabloma j\xc5\xb3 \xc4\xafsigyti arba asmen\xc5\xb3 skai\xc4\x8dius, kuriam yra platinama emisija, yra ma\xc5\xbeesnis negu 100. Tarp Lietuvos emitent\xc5\xb3 gana populiaru platinti vertybinius popierius nevie\xc5\xa1u b\xc5\xabdu. Nevie\xc5\xa1o vertybini\xc5\xb3 popieri\xc5\xb3 platinimo b\xc5\xabdo naudojim\xc4\x85 lemia, tai kad ne kiekviena akcin\xc4\x97 bendrov\xc4\x97 yra patraukli investuotojams, savo ruo\xc5\xbetu tai rei\xc5\xa1kia, kad jos galimyb\xc4\x97s s\xc4\x97kmingai i\xc5\xa1platinti savo vertybini\xc5\xb3 popieri\xc5\xb3 emisij\xc4\x85 vie\xc5\xa1ai patrauklia kaina yra ribotos. \xc5\xa0\xc4\xaf efekt\xc4\x85 dar labiau sustiprina neefektyvi Lietuvos pirmin\xc4\x97 kapitalo rinka, savo palyginti skurd\xc5\xbeiu potencialu negalinti suteikti finansavimo skirtingos rizikos lygi\xc5\xb3 projektams, b\xc5\xabdama prieinama tik solid\xc5\xbeiausi\xc5\xb3 bendrovi\xc5\xb3 emisijoms. Viena i\xc5\xa1 i\xc5\xa1ei\xc4\x8di\xc5\xb3 pritraukti kapitalo i\xc5\xa1 i\xc5\xa1orinio finansavimo \xc5\xa1altinio, o da\xc5\xbenai ir vienintel\xc4\x97, yra b\xc5\xabtent privatus platinimas u\xc5\xbedarai investuotoj\xc5\xb3 grupei. Lietuvoje bendrov\xc4\x97s, negalin\xc4\x8dios sudominti investuotoj\xc5\xb3 savo vie\xc5\xa1a vertybini\xc5\xb3 popieri\xc5\xb3 emisija, ie\xc5\xa1ko vadinamojo strateginio investuotojo. Tokiu b\xc5\xabdu pritraukiamos papildomas kapitalas, bet tai nei\xc5\xa1vengiamai susij\xc4\x99 su daliniu valdymo perleidimu. Nevie\xc5\xa1as vertybini\xc5\xb3 popieri\xc5\xb3 platinimas yra priimtinas smulkiems ar ne\xc5\xbeinomiems rinkoje emitentams ne vien tik d\xc4\x97l to, kad leid\xc5\xbeia pritraukti l\xc4\x97\xc5\xa1\xc5\xb3 kapitalo rinkoje, bet dar ir tod\xc4\x97l, kad leid\xc5\xbeia tai padaryti santykinai pigiai. Pirmiausia \xc4\x8dia n\xc4\x97ra tarpininkavimo institucijos \xe2\x80\x93 jos buvimas prie\xc5\xa1taraut\xc5\xb3 nevie\xc5\xa1osios apyvartos apibr\xc4\x97\xc5\xbeimui, o ir n\xc4\x97ra poreikio tarpininkavimui, nes tiesiogiai deramasi su investuotoju. Taip pat registravimo proced\xc5\xabros paprastesn\xc4\x97s, nereikia reklamos. Kita vertus, \xc5\xa1iuo atveju ry\xc5\xa1ys tarp bendrov\xc4\x97s vertybini\xc5\xb3 popieri\xc5\xb3 kurso antrin\xc4\x97je rinkoje ir emisijos kainos n\xc4\x97ra toks stiprus, kaip vie\xc5\xa1ojo platinimo atveju. Tod\xc4\x97l emisijos kaina daugiau priklauso nuo to, kaip potencialus investuotojas vertina bendrov\xc4\x97s perspektyvas. Apskritai bendrovi\xc5\xb3 tarpusavio \xc4\xafsigijim\xc5\xb3, skolos akcionavimo atvejais n\xc4\x97ra labai svarbi bendrov\xc4\x97s akcij\xc5\xb3 kaina, nes orientuojamasi \xc4\xaf ilgesn\xc4\xaf laikotarp\xc4\xaf.'